**Broj: 711-I-94-M-140-18/19-04-16**

Zagreb, 3. prosinac 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Tomljenovića, općinskog načelnika Općine Karlobag,** na 30. sjednici, održanoj 3. prosinca 2018.g. daje sljedeće

**MIŠLJENJE**

**Nema zapreke da se trgovačko društvo Sladovača d.o.o., u vlasništvu bračnog druga dužnosnika Ivana Tomljenovića, općinskog načelnika Općine Karlobag, javi na poziv za dostavom ponuda i eventualno stupi u poslovni odnos s trgovačkim društvom Prestige Park d.o.o., s kojim je Općina Karlobag bila u poslovnom odnosu sklapajući Ugovor o kupnji nekretnine, a nakon što je Općinsko vijeće Općine Karlobag donijelo Odluku o prodaji neizgrađenog građevinskog zemljišta i Odluku o izboru najpovoljnijeg ponuditelja za kupnju neizgrađenog građevinskog zemljišta.**

 Obrazloženje

Zahtjev za davanjem mišljenja Povjerenstva podnio je dužnosnik Ivan Tomljenović, općinski načelnik Općine Karlobag. U knjigama ulazne pošte zahtjev je zaprimljen pod poslovnim brojem: 711-U-3192-M-140/18-01-5 09. studenog 2018. g., povodom kojeg se vodi predmet broj M-140/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Ivan Tomljenović povodom obnašanja dužnosti općinskog načelnika Općine Karlobag obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Ivan Tomljenović navodi kako je Općinsko vijeće Općine Karlobag na sjednici održanoj 30. lipnja 2016.g. donijelo Odluku o prodaji neizgrađenog građevinskog zemljišta u vlasništvu Općine Karlobag, a nakon provedenog postupka po raspisanom javnom natječaju na sjednici održanoj 19. kolovoza 2016.g. donijelo je Odluku o izboru nepovoljnijeg ponuditelja za kupnju neizgrađenog građevinskog zemljišta, kojom je izabralo trgovačko društvo Prestige Park d.o.o. iz Zagreba, čiji su osnivači strani državljani.

Nakon sklapanja predugovora, a kasnije i kupoprodajnog ugovora, te isplate cjelokupnog iznosa kupoprodajne cijene, trgovačko društvo Prestige Park d.o.o. Rješenjem Općinskog suda u Gospiću od 6. rujna 2018.g. uknjižio se na nekretnine koju su bile predmet kupoprodajnog ugovora, te krenulo u realizaciju projekta izgradnje 10 od ukupno 29 stambenih objekata.

Kako za potrebe realizacije projekta, trgovačko društvo Prestige Park d.o.o. potražuje izvođača iskopa i pripreme terena za izgradnju stambenih objekata, dostavili su ponudu i trgovačkom društvu Sladovača d.o.o., koje je u vlasništvu bračnog druga dužnosnika. Slijedom iznesenog, dužnosnik Ivan Tomljenović traži mišljenje da li bi se našao u sukobu interesa u slučaju da trgovačko društvu u vlasništvu njegove supruge stupi u poslovni odnos s trgovačkim društvom Prestige Park d.o.o.

Na zahtjev Povjerenstva, Općina Karlobag, klasa: 711-01/18-01/30, urbroj: 2125/05-18-02, u očitovanju od 22. studenog 2018. . navodi kako je kupoprodajni Ugovor o kupnji nekretnine, uslijed spriječenosti načelnika Općine Karlobag, potpisao dužnosnik Boris Smojver, zamjenik općinskog načelnika Općine Karlobag, temeljem Odluke Općinskog vijeća Općine Karlobag.

Uz očitovanje, Općina Karlobag dostavila je preslike Odluke Općinskog vijeća Općine Karlobag od 27. listopada 2017.g., Ugovora o kupnji nekretnine od 23. listopada 2017.g., Predugovora o kupnji nekretnine od 2. rujna 2016.g., Izmjene i dopune Odluke o izboru nepovoljnijeg ponuditelja za kupnju neizgrađenog građevinskog zemljišta od 26. kolovoza 2016.g., Odluke o izboru nepovoljnijeg ponuditelja za kupnju neizgrađenog građevinskog zemljišta od 19. kolovoza 2016.g. i Odluke o prodaji neizgrađenog građevinskog zemljišta od 30. lipnja 2016.g.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ivan Tomljenović obnašao dužnost općinskog načelnika Općine Karlobag u mandatu 2013.g. - 2017.g., te da je 26. svibnja 2017.g. ponovno izabran na istu dužnost.

Povjerenstvo je uvidom u izvješće o imovinskom stanju dužnosnika Ivana Tomljenovića, koje je dužnosnik dostavio povodom ponovnog imenovanja/izbora na istu dužnost 18. srpnja 2017.g., utvrdilo kako je dužnosnik naveo da je njegov bračni drug vlasnik 100 % udjela u trgovačkom društvu Sladovača d.o.o.

Uvidom u podatke nadležnog sudskog registra Trgovačkog suda u Rijeci, Povjerenstvo je utvrdilo kako je pod matičnim brojem subjekta: 020012520, OIB: 55737362374, upisano trgovačko društvo Sladovača d.o.o., a Marija Tomljenović upisana je kao jedini osnivač d.o.o. i direktor, ovlaštena za zastupanje trgovačkog društva pojedinačno i samostalno.

 Usporedbom OIB-a Marije Tomljenović navedenog u izvatku iz sudskog registra Trgovačkog suda u Rijeci i OIB-a navedenog u izvješću o imovinskom stanju dužnosnika Ivana Tomljenovića, Povjerenstvo je utvrdilo kako je riječ o istoj osobi, odnosno o Mariji Tomljenović supruzi dužnosnika Ivana Tomljenovića.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Uvidom u dostavljenu dokumentaciju Povjerenstvo je utvrdilo kako je Općinsko vijeće Općine Karlobag donijelo Odluku o prodaji neizgrađenog građevinskog zemljišta, te na temelju obrazloženja Komisije za provođenje javnog natječaja radi otuđenja ili na drugi način raspolaganja nekretninama donijelo Odluku i Izmjenu i dopunu Odluke o izboru najpovoljnijeg ponuditelja za kupnju neizgrađenog građevinskog zemljišta, kojom je trgovačko društvo Prestige Park d.o.o. izabrano kao najpovoljniji ponuditelj.

Na temelju tako donesenih akata, Općina Karlobag, zastupana po dužnosniku Ivanu Tomljenoviću, općinskom načelniku Općine Karlobag, 2. rujna 2016.g. sklopila je Predugovor o kupnji nekretnine s trgovačkim društvom Prestige Park d.o.o., dok je Ugovor o kupnji nekretnine s navedenim trgovačkim društvom 23. listopada 2017.g. sklopio dužnosnik Boris Smojver, zamjenik općinskog načelnika Općine Karlobag, na temelju Odluke koju je 27. listopada 2017.g. donijelo Općinsko vijeće Općine Karlobag.

Slijedom iznesenog, a vezano za dužnosnika Ivana Tomljenovića, načelnika Općine Karlobag, nema zapreke da se trgovačko društvo Sladovača d.o.o., u vlasništvu njegove supruge, javi na poziv za dostavom ponuda i eventualno stupi u poslovni odnos s trgovačkim društvom Prestige Park d.o.o., kao izvođač radova na iskopu i pripremi terena za realizaciju projekta izgradnje stambenih objekata, s obzirom da je riječ o mogućem poslovnom odnosu između privatnih trgovačkih društava u kojem ne sudjeluje tijelo javne vlasti u kojem dužnosnik obnaša javnu dužnost.

Stoga je Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivan Tomljenović, osobna dostava
2. Objava na internetskoj stranici Povjerenstva
3. Pismohrana